Bok-blits vir twee weke geskorsMakazole Mapimpi – die Sharks se Springbok-vleuel. Foto: Romain Perrocheau/AFP. Die Sharks se Makazole Mapimpi is vir twee weke geskors nadat hy “roekelose kontak” met Maxime Lucu se oë tydens verlede naweek se Kampioenebeker-wedstryd teen Bordeaux-Bègles in Durban gemaak het. Volgens Lucu het die voorval in die 36ste minuut van die wedstryd plaasgevind en hy het die skeidsregter Luke Pearce in kennis gestel. Hoewel daar nie onmiddellike beeldmateriaal beskikbaar was nie, het Brian Campsall (sitasiebeampte) vandeesweek ŉ klagte aanhangig gemaak. ŉ Onafhanklike tugkomitee – bestaande uit Anthony Davies (Engeland), Leon Lloyd (Engeland) en Donal Courtney (Ierland) – het bevind dat die insident inderdaad ŉ rooi kaart geregverdig het. Verskeie lede van die Sharks-bestuurspan het tydens die verhoor vir Mapimpi in die bresse getree. “Daar is op ŉ intreevlakskorsing van vier weke besluit. Weens die speler se goeie dissiplinêre rekord het die komitee ooreengekom om die skorsing met twee weke te verminder,” het die European Professional Club Rugby (EPCR) in ŉ verklaring gesê. Die Springbok-blits mag dus weer van 30 Januarie af speel, maar hy kan intussen teen die besluit appelleer. Die Sharks speel hierdie naweek teen Harlequins weg van die huis. Cell C Sharks winger Makazole Mapimpi has been handed a two week ban for making "reckless" contact with the eye of Bordeaux-Begles' Maxime Lucu last weekend ❌???? — SuperSport ???? (@SuperSportTV) January 19, 2023